b'\n_START_ARTICLE_\nPirmasis husar\xc5\xb3 Lietuvos Did\xc5\xbeiojo Etmono Jonu\xc5\xa1o Radvilos pulkas\n_START_PARAGRAPH_\nPirmasis husar\xc5\xb3 Lietuvos Did\xc5\xbeiojo Etmono Jonu\xc5\xa1o Radvilos pulkas, Pirmasis raiteli\xc5\xb3 pulkas \xe2\x80\x93 1919 \xe2\x80\x93 1940 m. Lietuvos Respublikos kariuomen\xc4\x97s lengvosios kavalerijos karinis dalinys.\n_START_SECTION_\nIstorija\n_START_PARAGRAPH_\n1918 m. ruden\xc4\xaf, kovojant d\xc4\x97l Lietuvos Nepriklausomyb\xc4\x97s, prad\xc4\x97ti formuoti pirmieji lietuvi\xc5\xb3 kariniai daliniai, tarp j\xc5\xb3 ir kavalerijos eskadronai. 1918 m. lapkri\xc4\x8dio 23 d. ministras pirmininkas Augustinas Voldemaras Apsaugos ministerijai pasira\xc5\xa1\xc4\x97 \xc4\xafsakym\xc4\x85 Nr. 1. \xc5\xa0i data laikoma oficialia kariuomen\xc4\x97s atk\xc5\xabrimo data. 1919 m. sausio 11 d. Kauno apskrities komendanto, karininko Juozo Mikuckio \xc4\xafsakymu Kaune prad\xc4\x97ti steigti Pirmasis ir Antrasis raiteli\xc5\xb3 eskadronai, kurie i\xc5\xa1 karto buvo siun\xc4\x8diami \xc4\xaf front\xc4\x85. Pirmojo eskadrono vadu paskirtas karininkas J. Kasiulis. 1919 m. vasario 4 d. prad\xc4\x97tas formuoti II husar\xc5\xb3 eskadronas. Jo vadu paskirtas karininkas Aleksandras Laik\xc5\xabnas. Bet jau pirmosios kautyn\xc4\x97s su bol\xc5\xa1evikais parod\xc4\x97, kad Lietuvos kariuomenei reikia gausesn\xc4\x97s kavalerijos. 1919 m. gegu\xc5\xbe\xc4\x97s 12 d. kariuomen\xc4\x97s vadas generolas Silvestras \xc5\xbdukauskas i\xc5\xa1leido \xc4\xafsakym\xc4\x85 i\xc5\xa1 vis\xc5\xb3 rait\xc5\xb3j\xc5\xb3 dali\xc5\xb3 formuoti Pirm\xc4\x85j\xc4\xaf lietuvi\xc5\xb3 raiteli\xc5\xb3 pulk\xc4\x85, kurio vadu buvo paskirtas \xc5\xa1ved\xc5\xb3 kariuomen\xc4\x97s majoras G. E. Hoegeris. Nuo liepos 1 d. pulkui \xc4\x97m\xc4\x97 vadovauti karininkas Pranas Jackevi\xc4\x8dius, prad\xc4\x97j\xc4\x99s formuoti ir 3-\xc4\x85j\xc4\xaf eskadron\xc4\x85._NEWLINE_1919 m. spalio 25 d. pulkas pavadintas Pirmuoju raiteli\xc5\xb3 pulku, v\xc4\x97liau Pirmuoju kavalerijos pulku. Pablog\xc4\x97jus pad\xc4\x97\xc4\x8diai frontuose, sudarytas ir 4-asis eskadronas (vadas Lietuvos totori\xc5\xb3 kilm\xc4\x97s karininkas J. Kalino). Pirmasis kavalerijos pulkas gr\xc5\xabm\xc4\x97si su Raudon\xc4\x85ja armija, bermontininkais ir Lenkijos kariuomen\xc4\x97s daliniais._NEWLINE_1920 m. pulke buvo 34 karininkai, 3 karo valdininkai, 2 gydytojai ir 984 kareiviai. Pulkas buvo ginkluotas 16 kulkosvaid\xc5\xbei\xc5\xb3, 639 karabinais, 39 revolveriais, 210 granat\xc5\xb3, 484 kardais, tur\xc4\x97jo 664 arklius, 46 \xc5\xbei\xc5\xabronus, 20 telefono aparat\xc5\xb3, 13 km telefono kabelio, 1 motocikl\xc4\x85, 22 ve\xc5\xbeimus, 2 fajetonus, 3 lauko virtuves, 725 balnus ir kt. kari\xc5\xa1ko turto. 1922 m. baland\xc5\xbeio 1 d. pulkas pavadintas Pirmuoju husar\xc5\xb3 pulku. 1923 m. sausio m\xc4\x97n. 1-ojo ir 4-ojo eskadron\xc5\xb3 husarai dalyvavo Klaip\xc4\x97dos sukilimo operacijose._NEWLINE_1927 m. rugs\xc4\x97jo 25 d. Lietuvos Respublikos Prezidento aktu Nr. 484 pulko \xc5\xa1efu paskirtas Lietuvos didysis etmonas kunigaik\xc5\xa1tis Jonu\xc5\xa1as Radvila, o pulkas pavadintas Pirmuoju husar\xc5\xb3 Did\xc5\xbeiojo Lietuvos etmono kunigaik\xc5\xa1\xc4\x8dio Jonu\xc5\xa1o Radvilos pulku. T\xc4\x85 pa\xc4\x8di\xc4\x85 dien\xc4\x85 buvo \xc4\xafteikta v\xc4\x97liava su devizu \xe2\x80\x9eNugal\xc4\x97sim ar mirsim\xe2\x80\x9c. Pulkas pirmasis Lietuvos kariuomen\xc4\x97je 1931 m. kaip skiriam\xc4\x85j\xc4\xaf \xc5\xbeenkl\xc4\x85 antpe\xc4\x8diuose prad\xc4\x97jo naudoti pulko \xc5\xa1efo monogram\xc4\x85 \xe2\x80\x9eJR\xe2\x80\x9c su kunigaik\xc5\xa1\xc4\x8dio kar\xc5\xabna. Tai buvo masyvios balto metalo raid\xc4\x97s. Kari\xc5\xb3 kepur\xc4\x97s buvo raudonos. Munduras pilkai \xc5\xbealsvas, apykakl\xc4\x97s trikampiai, balti, su Gedimino stulpais, kantai ir rankovi\xc5\xb3 antsiuvai (iki 1931 m.) balti, keln\xc4\x97s raudonos, husari\xc5\xa1kos, su baltu kantu, batai su rozet\xc4\x97mis aulo vir\xc5\xa1uje._NEWLINE_Pulko kareivin\xc4\x97s buvo Radvil\xc4\x97n\xc5\xb3 plente, Kaune.'